b"\n_START_ARTICLE_\nOddelek za anglistiko in amerikanistiko, Filozofska fakulteta v Ljubljani\n_START_PARAGRAPH_\nOddelek za anglistiko in amerikanistiko je eden izmed 21-ih oddelkov na Filozofski fakulteti Univerze v Ljubljani, kjer je mogo\xc4\x8de \xc5\xa1tudirati angle\xc5\xa1ki jezik in knji\xc5\xbeevnost za delovanje na nepedago\xc5\xa1kem in pedago\xc5\xa1kem podro\xc4\x8dju.\n_START_SECTION_\nZgodovina oddelka\n_START_PARAGRAPH_\nAngle\xc5\xa1ki jezik in knji\xc5\xbeevnost kot \xc5\xa1tudijska smer deluje na Univerzi v Ljubljani od leta 1920, nato pa so se leta 1961 preselili v zgradbo Filozofske fakultete. Leta 1970 se je pove\xc4\x8dala individualizacija pouka z organizacijo lektorskih vaj v manj\xc5\xa1ih skupinah. Program enopredmetnega \xc5\xa1tudija anglistike je bil razpisan v letih 1991/1992. Razpisana je bila angle\xc5\xa1\xc4\x8dina kot enopredmetni \xc5\xa1tudij pedago\xc5\xa1ke in nepedago\xc5\xa1ke usmeritve in dvopredmetni \xc5\xa1tudij pedago\xc5\xa1ke in nepedago\xc5\xa1ke usmeritve. Po 2. svetovni vojni sta prof.dr. Jakob Kelemina in predavatelj angle\xc5\xa1\xc4\x8dine,j Josip Sodja posodobila pouk modernega angle\xc5\xa1kega jezika, uvedla sta tudi sodobneje zasnovan pouk knji\xc5\xbeevnosti. Zanimanje za \xc5\xa1tudij anglistike se je po 2. svetovni vojni namre\xc4\x8d mo\xc4\x8dno pove\xc4\x8dalo, v \xc5\xa1estdesetih letih se je v 1. letnik programa vpisalo ve\xc4\x8d kot 300 \xc5\xa1tudentov._NEWLINE_Selitev v novo zgradbo Filozofske fakultete je pripomogla k bolj\xc5\xa1i organizaciji \xc5\xa1tudijskih programov, z ve\xc4\x8djo in bolj sistemati\xc4\x8dno urejeno knji\xc5\xbenico pa tudi k hitrej\xc5\xa1emu razvoju stroke.\n_START_SECTION_\nBolonjski \xc5\xa1tudijski programi\n_START_PARAGRAPH_\nLeta 2005 je oddelek za\xc4\x8del z intenzivno prenovo \xc5\xa1tudijskih programov v skladu z bolonjskimi smernicami in izdelal \xc5\xa1est novih \xc5\xa1tudijskih programov._NEWLINE_S \xc5\xa1tudijskim letom 2009/2010 je za\xc4\x8del izvajati bolonjski enopredmetni in dvodisciplinarni program Anglistika._NEWLINE_Enopredmetni \xc5\xa1tudijski program_NEWLINE_Univerzitetni enopredmetni program Anglistika na prvi stopnji v okviru razli\xc4\x8dnih mo\xc5\xbenosti \xc5\xa1tudija angle\xc5\xa1\xc4\x8dine omogo\xc4\x8da triletno osnovno spoznavanje angle\xc5\xa1kega jezika ter kultur in knji\xc5\xbeevnosti angle\xc5\xa1ko govore\xc4\x8dih skupnosti ter usvajanje medkulturne sporazumevalne zmo\xc5\xbenosti v angle\xc5\xa1\xc4\x8dini, kot je potrebna za delovanje v vseh okoli\xc5\xa1\xc4\x8dinah medjezikovnega sporazumevanja in medkulturnega delovanja. Hkrati pa s skrbnim izborom najpotrebnej\xc5\xa1ih vsebin na na\xc5\xa1tetih podro\xc4\x8djih uspe\xc5\xa1ne diplomante usposablja tudi za nadaljevanje \xc5\xa1tudija oz. nadgradnjo pridobljenih znanj in jezikovnih zmo\xc5\xbenosti na drugi stopnji._NEWLINE_Naslov po kon\xc4\x8danem univerzitetnem enopredmetnem \xc5\xa1tudiju Anglistika: diplomirani anglist (UN) oz. diplomirana anglistka (UN)._NEWLINE_Dvodisciplinarni \xc5\xa1tudijski program_NEWLINE_Diplomantke in diplomanti prvostopenjskih dvodisciplinarnih univerzitetnih \xc5\xa1tudijskih programov si pridobijo znanja in usposobljenosti iz dveh disciplin. Poleg ciljev, ki jih dosegajo na podro\xc4\x8dju obeh izbranih disciplin, so diplomanti usposobljeni pridobljena znanja povezovati med seboj in tako tudi z drugimi podro\xc4\x8dji. Transfer znanja iz enega podro\xc4\x8dja na drugega spodbuja fleksibilno uporabo pridobljenih znanj v razli\xc4\x8dnih situacijah. Dvodisciplinarnost pospe\xc5\xa1uje sposobnost intra- in interdisciplinarnega prenosa pri uporabi znanja, metodologije, razumevanja strokovnih metod, pristopov in procesov._NEWLINE_Po uspe\xc5\xa1no opravljenih \xc5\xa1tudijskih obveznostih pridobi diplomant oz. diplomantka \xc5\xa1tudijskega programa strokovni naslov diplomirani anglist (UN) in \xc5\xa1e drugi predmet\xc2\xa0 oz. diplomirana anglistka (UN) in \xc5\xa1e drugi predmet._NEWLINE_Diplomanti enopredmetnega ali dvodisciplinarnega \xc5\xa1tudijskega programa se lahko zaposlijo na razli\xc4\x8dnih podro\xc4\x8djih in delovnih mestih, kjer je potrebno dobro poznavanje angle\xc5\xa1kega jezik in kulture, to je na diplomatskih predstavni\xc5\xa1tvih v tujini, ministrstvih doma, tujih predstavni\xc5\xa1tvih/ambasadah v Sloveniji ter v razli\xc4\x8dnih drugih javnih slu\xc5\xbebah, kot so telesa in odbori EU v Sloveniji in v tujini, do vse bolj \xc5\xa1tevilnih podjetij, ki imajo stike z angle\xc5\xa1ko govore\xc4\x8dimi tujimi partnerji. \xc5\xa0tevilni med njimi se odlo\xc4\x8dajo za svobodne kulturne poklice, v katerih delujejo kot posredniki knji\xc5\xbeevnosti in kultur iz angle\xc5\xa1ko govore\xc4\x8dih in drugih tujih skupnosti, kot knji\xc5\xbeevni prevajalci in organizatorji raznih prireditev ter posvetov, ali delujejo kot uredniki in novinarji.\n_START_SECTION_\nZalo\xc5\xbeni\xc5\xa1tvo\n_START_PARAGRAPH_\nPoleg drugih monografij in publikacij, oddelek izdaja svoje strokovne in raziskovalne prispevke tudi v lastnih publikacijah. Med njimi sta Acta Neophilologica (ki ga je oddelek ustanovil leta 1968) ter revija Elope (ki ga je od leta 2004 izdajalo Slovensko dru\xc5\xa1tvo za angle\xc5\xa1ke \xc5\xa1tudije s sede\xc5\xbeem na Oddelku za anglistiko in amerikanistiko, v letu 2015 pa jo izdaja Znanstvena zalo\xc5\xbeba Filozofske fakultete v Ljubljani). \xc5\xa0tudenti anglistike izdajajo revijo EngList.\n_START_SECTION_\nIzmenjave in prakse\n_START_PARAGRAPH_\nOddelek za anglistiko in amerikanistiko \xc5\xa1tudentom omogo\xc4\x8da razli\xc4\x8dne mo\xc5\xbenosti mednarodnega udejstvovanja. Poleg multilateralnih projektov, kot je poletna \xc5\xa1ola Erasmus IP Cultural landscapes: Negotiating cultural encounters with the English-speaking world, aktivno sodeluje v razli\xc4\x8dnih programih bilateralnega sodelovanja z evropskimi in drugimi svetovnimi univerzami._NEWLINE_Najve\xc4\x8d \xc5\xa1tudentov se na \xc5\xa1tudijsko izmenjavo odpravi prek programa Erasmus/Erasmus+ na eno od partnerskih univerz v Evropi, za obdobje enega ali dveh semestrov. V okviru istega programa se lahko odlo\xc4\x8dite tudi za \xc5\xa1tudijsko prakso, ki lahko traja od 2 do 12 mesecev. Razpis za naslednje \xc5\xa1tudijsko leto je navadno objavljen decembra/januarja, ko na oddelku organiziramo tudi poseben informativni dan. \xc4\x8ce vas zanima prav dolo\xc4\x8dena institucija ali dr\xc5\xbeava, se je smiselno na koordinatorja obrniti \xc5\xbee nekaj mesecev prej._NEWLINE_Oddelek za anglistiko sodeluje z dvema ameri\xc5\xa1kima univerzama, St. Mary's College of Maryland in University of Central Oklahoma. Dodatne mo\xc5\xbenosti so na voljo prek mednarodne pisarne UL._NEWLINE_\xc5\xa0tudenti se lahko prijavijo tudi za druge programe mednarodne mobilnosti, kot so EGP/NFM (Norve\xc5\xa1ka, Islandija), MAUI (ZDA), AEN (Avstralija), BASILEUS (Zahodni Balkan) itd. Informacije o teh programih obi\xc4\x8dajno objavljamo na oglasni deski oddelka in prek spletne u\xc4\x8dilnice, sicer pa je smiselno spremljati obvestila mednarodne pisarne FF in UL.\n_START_SECTION_\n\xc5\xa0tudentske dejavnosti\n_START_PARAGRAPH_\n\xc5\xa0tudentje se lahko ukvarjajo tudi z veliko \xc5\xa1tudentskimi dejavnostmi. Vsako leto priredijo Thanksgiving dinner, praznik, ki ga praznujejo v Ameriki, kjer se \xc5\xa1tudentje med seboj \xc5\xa1e malo bolje spoznajo. Enkrat so priredili tudi Irish night, kjer so potekale vse tradicionalne in anglosa\xc5\xa1ke zadeve. Izdajajo tudi \xc4\x8dasopis EngList, prirejajo tutorske \xc4\x8dajanke, na katere so povabljeni profesorji in \xc5\xa1tudentje anglistike, \xc4\x8dajanka poteka na hodniku enkrat med bo\xc5\xbei\xc4\x8dnim \xc4\x8dasom. Organizirajo tudi veliko ekskurzij in izletov.\n_START_SECTION_\nKnji\xc5\xbenica\n_START_PARAGRAPH_\nKnji\xc5\xbenica za anglistiko, germanistiko in prevajalstvo je skupna knji\xc5\xbenica treh oddelkov: Oddelka za anglistiko in amerikanistiko, Oddelka za germanistiko z nederlandistiko in skandinavistiko ter Oddelka za prevajalstvo. Je ena izmed 18-oddel\xc4\x8dnih knji\xc5\xbenic na Filozofski fakulteti, ki so organizacijsko in strokovno povezane v Osrednji humanisti\xc4\x8dni knji\xc5\xbenici._NEWLINE_Ustanovljena je bila leta 1920 pri tedanjem Seminarju za germansko filologijo. Leta 1998 se je knji\xc5\xbenica ob delitvi oddelka preimenovala v Knji\xc5\xbenico oddelkov za anglistiko in germanistiko, 2006 pa je s priklju\xc4\x8ditvijo knji\xc5\xbenice Oddelka za prevajalstvo postala Knji\xc5\xbenica za anglistiko, germanistiko in prevajalstvo._NEWLINE_Najbolj zastopana strokovna podro\xc4\x8dja: angle\xc5\xa1\xc4\x8dina, nem\xc5\xa1\xc4\x8dina, knji\xc5\xbeevnosti v angle\xc5\xa1\xc4\x8dini in nem\xc5\xa1\xc4\x8dini, prevodoslovje, splo\xc5\xa1no in primerjalno jezikoslovje, besediloslovje, literarna zgodovina in teorija, metodika in didaktika pouka angle\xc5\xa1\xc4\x8dine in nem\xc5\xa1\xc4\x8dine. Pohvalijo se lahko z najbogatej\xc5\xa1o zbirko \xc5\xa1vedske, nizozemske, islandske, danske in norve\xc5\xa1ke literature v Sloveniji._NEWLINE_Knji\xc5\xbeni\xc4\x8dna zbirka obsega preko 83.600 enot gradiva (konec leta 2014), ok. 75% gradiva je vnesenega v vzajemni katalog COBIB, ostalo je obdelano klasi\xc4\x8dno (listkovni katalogi)."